KOMISJONI TEATIS NÕUKOGULE

Finantsteave Euroopa Arengufondi kohta

1. Eessõna

Komisjon esitab käesolevas dokumendis vastavalt sisekokkuleppe artikli 7 lõikele 3[1] ning 10. Euroopa Arengufondi suhtes kohaldatava finantsmääruse artikli 57 lõigetele 3 ja 4[2] kulukohustuste, maksete ja osamaksude prognoosi 2014. ja 2015. aastaks, võttes arvesse Euroopa Investeerimispanga (EIP) investeerimisrahastut käsitlevaid prognoose.

Käesolevas dokumendis antakse ülevaade Euroopa Arengufondide (8.–10. EAF) vahendite kasutamisest 2013. aastal ja esitatakse vahendite kasutamise prognoos 2014.–2015. aastaks.

Liikmesriigid maksavad 9. EAFi ja 10. EAFi raames Euroopa Investeerimispanga hallatavate rahastamisvahendite (investeerimisrahastu ja intressitoetused) katteks ette nähtud osamaksud otse Euroopa Investeerimispanka. Komisjonile kantakse üle muude vahendite rahastamiseks ettenähtud osamaksud, kaasa arvatud EIP hallatavate endiste vahendite katteks (riskikapital ja intressitoetused) ettenähtud osamaksud.

2. Sissejuhatus

Komisjon ja EIP on ajakohastanud oma 2014. ja 2015. aasta kulukohustuste ja maksete prognoose iga AKV riigi[3] ja ÜMT[4] kohta. Erilist tähelepanu pöörati maksete prognoosimisele ja seda kahel põhjusel: ühelt poolt selleks, et aidata liikmesriikidel broneerida oma eelarvetes võimalikult täpsed summad, teiselt poolt selleks, et EAFi rahaliste vahendite maht oleks piisav, et hoida ära likviidsusprobleeme.

10. EAFi käsitleva sisekokkuleppe artikli 7[5] ja finantsmääruse artikli 57 lõike 5[6] kohaselt ajakohastatakse käesolevas dokumendis esitatud prognoose 2014. aasta oktoobri teatises.

Allpool esitatud graafikus antakse ülevaade kulukohustuste ja maksete senisest dünaamikast ning nende prognoosidest 2014.–2015. aastaks (komisjon ja EIP).

Kulukohustuste ja maksete brutosummad: suundumused aastatel 1999–2015 (miljonites eurodes)[7]

Euroopa Arengufondide vahendite kasutamine 2013. aasta 31. detsembri seisuga (kulukohustused, maksed ja finantsteave).

1., 2. ja 3. lisas on esitatud 2013. aasta tegelikud kulukohustused, maksed ja finantsseisund võrreldes 2013. aasta oktoobris esitatud prognoosiga[8].

3. Aastate 2014–2015 finantsprognoos

Allpool toodud tabelis esitatakse ajakohastatud andmed, mis põhinevad värskeimatel prognoosidel.

4. Vahendite kasutamise prognoos aastateks 2014 ja 2015

Ajakohastatud prognoosid on esitatud 1.−3. lisas.

Ajakohastatud prognoosid 2014. aasta kohta kinnitavad, et liikmesriikide 2014. aasta osamaksud EAFile on 3 250 miljonit eurot, nagu on ette nähtud nõukogu 2013. aasta oktoobri otsusega[9].

Tuleb märkida, et kuna Euroopa Investeerimispank on esitanud taotluse 2014. aasta osamaksu kolmanda osa tühistamiseks ning kuna komisjoni 2013. aastal tehtud ja 2014. aastaks planeeritud maksed suurenesid, kanti suurema rahalise vajaduse tõttu EIP poolt tühistatud summa üle komisjonile. See tähendab, et lõplik summa, mis liikmesriikidel osamaksuna maksta tuleb, on komisjoni puhul 3 144 miljonit eurot ja EIP puhul 106 miljonit eurot (2014. aastaks taotletud osamaksude jaotuse üksikasjad on esitatud 4. lisas).

Liikmesriikide osamaksude ülemmääraks 2015. aastal pakutakse 3 300 miljonit eurot komisjoni ja 300 miljonit eurot EIP puhul.

Rõhutada tuleb, et nimetatud arvud on esialgsed ja nendesse tuleb suhtuda reservatsioonidega. Komisjon ja EIP koostavad täpsemad prognoosid suve möödudes. Need esitatakse oktoobris avaldatavas teatises.

[1] Sisekokkulepe nõukogus kokku tulnud liikmesriikide valitsuste esindajate vahel ühenduse abi rahastamise kohta mitmeaastase finantsraamistiku (2008–2013) alusel vastavalt AKV-EÜ koostöölepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa, ELT L 247, 9.9.2006, lk 32.

[2] Nõukogu määrus (EÜ) nr 215/2008, 18. veebruar 2008, mis käsitleb 10. Euroopa Arengufondi suhtes kohaldatavat finantsmäärust.

[3] Aafrika, Kariibi mere ja Vaikse ookeani piirkonna riigid.

[4] Ülemeremaad ja -territooriumid.

[5] ELT L 247, 9.9.2006, lk 32.

[6] Nõukogu määrus (EÜ) nr 215/2008, 18. veebruar 2008, mis käsitleb 10. Euroopa Arengufondi suhtes kohaldatavat finantsmäärust.

[7] 2014. ja 2015. aasta kohta on graafikusse kantud prognoositavad summad.

[8] COM(2013) 735.

[9] Nõukogu 7. novembri 2013. aasta otsus – nõukogu dokument nr 15699/13